Keskkonnakomisjon on Riigikogu üks alatistest komisjonidest. Komisjon moodustati 1992. aastal.    Keskkonnakomisjon menetleb juhtivkomisjonina riigi keskkonnapoliitikat, keskkonnakaitset, loodusressursside kasutamist ja loodusobjektide kaitset käsitlevate õigusaktide eelnõusid, kaasa arvatud vastavasisulisi rahvusvahelisi lepinguid ning kontrollib täidesaatva riigivõimu teostamist keskkonnakaitse valdkonnas.    Alates Eesti liitumisest Euroopa Liiduga annab keskkonnakomisjon arvamusi keskkonnavaldkonda puudutavate Euroopa Liidu õigusaktide eelnõude kohta.  Keskkonnakomisjon kohtub  regulaarselt Keskkonnaministeeriumi ja keskkonnakaitsega tegelevate teiste asutuste ning valitsusväliste organisatsioonide esindajatega, algatab vajadusel seaduste ja otsuste eelnõusid ning võtab seisukohti keskkonnakaitset puudutavates küsimustes. Keskkonnapoliitika valdkonnas käsitletakse arengu kavandamise aluseks olevaid õigusakte.